1 Samuele 27 | Beibele Inthaneteng | Phetolelo ya Lefase le Lefsa
27 Dafida a eleletša pelong ya gagwe a re: “Seatla sa Saulo ka letšatši le lengwe se tlo mpolaya. Ga go selo se sekaone go nna go feta gore ke tšhabele+ nageng ya Bafilisita;+ Saulo o tla ntlhoboga a se ke a hlwa a nnyaka seleteng ka moka sa Isiraele+ gomme ke tla phonyokga seatleng sa gagwe.”
2 Dafida a tsoga a na le banna ba gagwe ba makgolotshela+ ba ya go Akishe+ morwa wa Maoko, kgoši ya Gathe.
3 Dafida le banna ba gagwe ba dula le Akishe kua Gathe, yo mongwe le yo mongwe a dula le ba lapa la gagwe,+ Dafida a na le basadi ba gagwe ba babedi, e lego Ahinoama+ wa Jeseriele le Abigaile+ mosadi wa Nabala wa Karamele.
4 Saulo o ile a begelwa gore Dafida o tšhabetše Gathe, eupša Saulo a se ye go yo mo nyaka gape.+
5 Dafida a re go Akishe: “Ge e ba ke hweditše kgaugelo mahlong a gago, e re ba nnee bodulo mo metsaneng gore ke dule moo; ke ka baka la’ng mohlanka wa gago a swanetše go dula motseng wa bogoši le wena?”
6 Akishe a nea Dafida motsana wa Tsikilaga+ letšatšing leo. Ke ka lebaka leo Tsikilaga e lego motsana wa dikgoši tša Juda go ba go fihla lehono.
7 Matšatši ao Dafida a ilego a dula ka wona motsaneng wa Bafilisita e bile a lekanago ngwaga o tee le dikgwedi tše nne.+
8 Dafida a rotoga a na le banna ba gagwe ba yo hlasela Bageshuri+ le Bageritsi le Baamaleke;+ ka gobane ba be ba dula nageng yeo e bego e tloga Telama+ e fihla Shuri+ gomme e theogela nageng ya Egipita.
9 Dafida a hlasela naga, a se šie monna goba mosadi a phela,+ a tšea mehlape ya dihuswane le ya dikgomo, dipokolo, dikamela le diaparo, ka morago a boa a ya go Akishe.
10 Akishe a re: “Le hlasetše kae lehono?” Dafida yena a re:+ “Re tšo hlasela ka borwa bja Juda+ le bja Bajerahamiele+ le bja Bakeni.”+
11 Dafida ga se a šia monna le ge e le mosadi a phela gore go se be le yo a tlago Gathe, yena a re: “Gore ba se tlo bolela ka rena ba re: ‘Dafida o dirile ka tsela ye.’”+ (Ye ke yona tsela yeo a bego a dutše a e diriša matšatšing ka moka a ge a dula motsaneng wa Bafilisita.)
12 Akishe a kgolwa+ Dafida, a ipotša a re: “O hloilwe kudu ke batho ba gabo ba Isiraele;+ o swanetše gore a be mohlanka wa ka go iša mehleng ya neng le neng.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D9%26Chapter%3D27%26wtlocale%3DSE%26srcid=share⊂ject=Bala Beibele Inthaneteng